**Navodila in priporočila za pisanje 2. šolske naloge**

**Daniel Defoe: Robinson Crusoe**

Prepričana sem, da te je zgodba o pustolovcu Robinsonu pritegnila. V obliki pripovedi predstavi glavnega junaka in njegovo pustolovščino čim bolj zanimivo in doživeto. Naslednje usmeritve ti naj bodo v pomoč.

V **uvodu** predstavi glavnega junaka in zapiši, kaj se je zgodilo, da je pristal na samotnem otoku.

V **jedru** pripoveduj o tem, kako je Robinson prve dni poskrbel za svoje preživetje na samotnem otoku, kako si je pomagal izračunati dneve, mesece, leta, kako si je uredil dom, kako je postal poljedelec, katere živali so mu delale družbo, koga je srečal na otoku, s kom se je spoprijateljil, kako se je rešil z otoka … kako se je torej zapletalo in razpletalo njegovo življenje na otoku.

V **zaključku** pripoveduj o tem, kaj bi storil/-a ti, če bi se znašel/-a v koži Robinsona (bi ravnal/-a podobno, kaj bi storil/-a drugače, kaj bi ti povzročalo največ težav). Zapiši tudi svoje mnenje o knjigi in ga utemelji (zakaj ti je bila zgodba všeč oz. zakaj ti ni bila).

Pazi na bogastvo besedišča in pravopis. Tudi pisava naj ti ne bo deveta briga.

Želim ti veliko ustvarjalnega užitka.